
______________________________________________________________________________

На основу члана 138. став 1. Устава Републике Србије („Службени гласник РС“, бр. 98/2006) и члана 31. став 2. Закона о Заштитнику грађана („Службени гласник РС“, бр. 79/2005 и 54/2007) у поступку контроле правилности и законитости рада Министарства просвете и науке, поводом притужби В. Х. из Београда, Заштитник грађана 

У Т В Р Ђ У Ј Е

I           Министарство просвете и науке учинило је пропуст у раду на штету права грађанке В. Х. из Београда, тако што ни на који начин, ни у разумном року ни касније, није одговорило на њен више пута поновљени захтев – притужбу, која се тицала њених интереса и на коју је изричито тражила одговор.

На основу утврђеног пропуста у раду, Заштитник грађана упућује Министарству просвете, науке и технолошког развоја
 следеће
П Р Е П О Р У К Е
I
Министарство просвете, науке и технолошког развоја ће, без одлагања, уз извињење за учињени пропуст, В. Х. одговорити на захтев - притужбу. Министарство ће одговор доставити на начин који је подударан начину на који се она обратила Министарству – писаним путем.

II         Министарство просвете, науке и технолошког развоја ће у свом будућем раду, у складу са важећим прописима и принципима добре управе, на сва обраћања грађана који захтевају одговор одговарати и одговоре достављати у законском односно разумном року, на начин и у форми која је прописана законом, односно сагласно природи и форми обраћања грађана.

Министарство просвете, науке и технолошког развоја ће о поступању по препорукама обавестити Заштитника грађана у року од 60 дана од дана пријема препорука. Уз обавештење, Министарство ће Заштитнику грађана доставити копију одговора који је доставило притужиљи.

Р а з л о з и:

Заштитнику грађана обратила се притужбом В. Х. из Београда, изражавајући незадовољство непоступањем Министарства просвете и науке по њеном захтеву да јој у писаној форми одговори на дописе упућене прво електронском поштом, а онда и непосредно уручене Министарству, а којима је тражила образложење, односно разлоге због којих Министарство није прихватило њено учешће у пројекту Института за економику пољопривреде из Београда.

У притужби Заштитнику грађана притужиља наводи да се 07. фебруара 2011. године, преко службене електронске адресе Министарства, обратила помоћнику министра за науку и технолошки развој, тражећи писани одговор.

Истог дана помоћник министра је електронском поштом обавестио притужиљу да ће, након консултација у правној служби Министарства, добити одговор на постављена питања. Обзиром да није добила одговор притужиља је исту молбу, електронском поштом, поновила 21. и 24. фебруара 2011. године.

Притужиља се 11. марта 2011. године обратила Министарству просвете и науке писаном притужбом која је као таква и уредно примељена у Министарству, тражећи да јој се у писаној форми одговори на дописе упућене електронском поштом, 07. 21. и 24. фебруара 2011. године и да јој се одговор достави на кућну адресу у Београду, улица … број … На притужбу није добила одговор.

Заштитник грађана је, поступајући по притужби упућеној овом органу оценио да се њом указује на могуће кршење принципа добре управе, те је актом 18-2064/11 дел. бр. 24235 од 29. новембра 2011. године обавестио Министарство просвете и науке о покретању поступка контроле законитости и правилности рада и истовремено затражио изјашњење. Министарство просвете није се изјаснило у остављеном року, упркос изричитој законској обавези.

Заштитник грађана је захтев поновио 20. фебруара 2012. године, након чега је Министарство својим актом бр: 614-02-1466/2011-02 од 24. фебруара 2012. године обавестило Заштитника грађана да је његов захтев интерним актом Министарства од 07. децембра 2011. године, на који је писана и интерна ургенција од 24. фебруара 2012. године, достављен Сектору за основна истраживања и развој научноистраживачких кадрова у саставу Министарства и да ће Заштитнику грађана одговор бити достављен одмах по добијању одговора из надлежног сектора.

Министарство просвете и науке је, коначно, свој одговор Заштитнику грађана доставило актом број: 614-02-1466/2011-02 од 12. марта 2012. године. Међутим, у одговору је Министарство елаборирало начин финансирања пројеката Института за економику пољопривреде из Београда и радно правни статус притужиље. У наведеном акту Министарство, међутим, није обавестило Заштитника грађана о разлозима због којих није, у складу са законом и принципима добре управе, одговорило самој притужиљи, што је био и разлог за покретање поступка контроле.

Закон о државној управи
 у члану 79. прописује да су органи државне управе дужни да на примерен начин, пре свега у просторијама у којима раде са странкама, обавештавају странке о њиховим правима, обавезама и начину остваривања права и обавеза, своме делокругу, о органу државне управе који надзире њихов рад и начину контакта с њиме и о другим подацима битним за јавност рада и односа са странкама. Органи државне управе дужни су да пружају информације преко телефона и других средстава везе којима су технички опремљени. Члан 81. став 2. истог закона прописује да је на поднету притужбу орган државне управе дужан да одговори у року од 15 дана од дана пријема притужбе, ако подносилац притужбе захтева одговор. 

У поступку контроле Заштитник грађана је утврдио да Министарство ни на који начин, у било ком року, није одговорило на захтеве - притужбу грађанке. Такво нечињење произвело је кршење права грађана на одговор од органа јавне власти, које је гарантовано изричитом законском одредбом којом је истовремено нормиран општи принцип добре управе.

На основу свих утврђених чињеница и околности, Заштитник грађана је утврдио пропуст у раду Министарства просвете и науке и сагласно члану 31. став 2. Закона о Заштитнику грађана, упутио препоруку овом органу ради отклањања уочених недостатака у раду, као и у циљу унапређења остваривања права грађана и спречавања сличних пропуста у будућности, а применом члана 31. став 3. Закона, утврдио рок од најдуже 60 дана за обавештавање Заштитника грађана о поступању по препоруци.

	ЗАШТИТНИК ГРАЂАНА

	

	Саша Јанковић


� Закон о министарствима „Службени гласник РС“, бр. 72/2012


� “Службени гласни РС“, бр. 79/2005, 101/2007 и 95/2010

